遊太山四首 初入南山
作者：蘇轍
朝代：宋

paragraphs: 自我來濟南，經年未嘗出。
不知西城外，有路通石壁。
初行澗谷淺，漸遠峰巒積。
翠屏互舒卷，耕耨隨欹側。
雲木散山阿，逆旅時百室。
茲人謂川路，此意屬行客。
久遊自多念，忽誤向所歷。
嘉陵萬壑底，棧道百迴屈。
崖巘遞崢嶸，征夫時出沒。
行李雖云艱，幽邃亦已劇。
坐緣斗升米，被此塵土厄。
何年道褒斜，長嘯理輕策。